**Χαιρετισμός Γενικού Διευθυντή της ΑΗΚ, κ Άδωνι Ι Γιασεμίδη στη Δημοσιογραφική Διάσκεψη για τα τελικά αποτελέσματα της Διαδρομής Αγάπης 2023 του Συνδέσμου ΕΝΑ ΟΝΕΙΡΟ ΜΙΑ ΕΥΧΗ**

**Πέμπτη, 6 Ιουλίου 2023**

Αγαπητέ Πρόεδρε και Μέλη του Συνδέσμου

Φίλοι Εθελοντές Μοτοσικλετιστές

Αγαπητοί Εκπρόσωποι των Μέσων Μαζικής Ενημέρωσης

Κυρίες και Κύριοι,

Με ιδιαίτερη χαρά φιλοξενούμε και φέτος τη Δημοσιογραφική Διάσκεψη του Συνδέσμου ΕΝΑ ΟΝΕΙΡΟ ΜΙΑ ΕΥΧΗ στα Κεντρικά Γραφεία της ΑΗΚ. Σε μια εκδήλωση όπου ανακοινώνονται τα αποτελέσματα της Διαδρομής Αγάπης 2023. Μια διαδρομή ελπίδας και δύναμης, από εθελοντές μοτοσικλετιστές, που επισκέπτονται Δήμους και Κοινότητες σε ολόκληρη την Κύπρο.

Η ΑΗΚ διαχρονικά στηρίζει και ενισχύει τον ευαίσθητο τομέα της υγείας. Είναι πάντα δίπλα στους ασθενείς και στις οικογένειές τους, ειδικά στα μικρά παιδιά που δίνουν την πιο δύσκολη μάχη: τη μάχη με τον καρκίνο.

Η αποστολή λοιπόν που αναλαμβάνουν και ολοκληρώνουν τα Μέλη του Συνδέσμου ΕΝΑ ΟΝΕΙΡΟ ΜΙΑ ΕΥΧΗ και η συμβολή των εθελοντών μοτοσικλετιστών, είναι εξαιρετικά σημαντική. Έργο του Συνδέσμου είναι να πραγματοποιεί τις ευχές, τις επιθυμίες των παιδιών που αγωνίζονται σε έναν αγώνα με έπαθλο την ίδια τη ζωή. Είναι χρέος μας αλλά και καθήκον μας να συμβάλλουμε κι εμείς στην προσπάθεια αυτή. Η θετική μας ενέργεια είναι πάντα δίπλα σε αυτούς που τη χρειάζονται, με σεβασμό και υπευθυνότητα. Ο Οργανισμός θα συνεχίσει να στέκεται στο πλευρό του Συνδέσμου ΕΝΑ ΟΝΕΙΡΟ ΜΙΑ ΕΥΧΗ.

Με τη διοργάνωση της Διαδρομής Αγάπης επιτυγχάνονται δύο παράλληλοι στόχοι. Ενισχύεται οικονομικά ο Σύνδεσμος ΕΝΑ ΟΝΕΙΡΟ ΜΙΑ ΕΥΧΗ, καλύπτοντας έτσι ένα μέρος του ετήσιου προϋπολογισμού του. Και ενημερώνεται το κοινό για το πολυσήμαντο έργο του και ειδικότερα για τα παιδιά που νοσούν με καρκίνο. Στο σημείο αυτό είναι επιβεβλημένο να αναγνωρίσουμε και να προβάλλουμε μία πολύτιμη αξία – θεμέλιο της ανθρώπινης αλληλεγγύης. Την αξία του εθελοντισμού. Η Διαδρομή Αγάπης ολοκληρώθηκε με επιτυχία μέσα από την εθελοντική προσφορά των μοτοσικλετιστών που έλαβαν μέρος. Αξίζουν θερμά συγχαρητήρια γι’ αυτό.

Αγαπητοί φίλες και φίλοι,

Όσο υπάρχουν συνάνθρωποί μας που αντιμετωπίζουν σοβαρά προβλήματα και η υγεία τους δοκιμάζεται, είναι αδιάκοπη η κοινή μας προσπάθεια να κάνουμε τη ζωή τους καλύτερη.

Σας ευχαριστώ